Komission asetus (EY) N:o 827/2000,

annettu 25 päivänä huhtikuuta 2000,

neuvoston asetuksen (EY) N:o 1251/1999 soveltamista koskevista yksityiskohtaisista säännöistä, siltä osin kuin on kyse kesannoidun maan käytöstä sellaisten raaka-aineiden tuottamiseen, joita käytetään yhteisössä muuhun kuin välittömästi ihmisten tai eläinten ravinnoksi tarkoitettujen tuotteiden valmistukseen, annetun asetuksen (EY) N:o 2461/1999 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tukijärjestelmästä tiettyjen peltokasvien viljelijöille 17 päivänä toukokuuta 1999 annetun neuvoston asetuksen (EY) N:o 1251/1999(1), sellaisena kuin se on muutettuna asetuksella (EY) N:o 2704/1999(2), ja erityisesti sen 9 artiklan,

sekä katsoo seuraavaa:

(1) Asetuksen (EY) N:o 1251/1999 6 artiklan 3 kohdassa säädetään, että kesannoitua alaa voidaan käyttää yhteisössä sellaisten tuotteiden raaka-aineiden tuottamiseen, joita ei ole ensisijaisesti tarkoitettu ihmis- tai eläinravinnoksi, edellyttäen että sovelletaan tehokkaita valvontajärjestelmiä.

(2) GATT-sopimukseen liittyvän, Euroopan talousyhteisön ja Amerikan yhdysvaltojen välisen öljysiemeniä koskevan ja neuvoston päätöksellä 93/355/ETY(3) hyväksytyn yhteisymmärryspöytäkirjan 7 kohdan noudattamisen varmistamiseksi asetuksen (EY) N:o 1251/1999 6 artiklan 3 kohdan kolmannessa alakohdassa säädetään, että jos sellaisten sivutuotteiden määrä, jotka on tarkoitettu ihmisten tai eläinten ravinnoksi ja jotka todennäköisesti syntyvät sen seurauksena, että öljysiemeniä viljellään kesannoidulla alalla ensimmäisen alakohdan mukaisesti, ylittää tuottajien kanssa tehdyn sopimusten mukaisten ennakkotuotosmäärien perusteella miljoona tonnia vuodessa ilmaistuna vastaavana määränä soijapapujauhoja, kunkin sopimuksen perusteella tuotettavaa ennakkotuotosmäärää, joka voidaan käyttää ihmisten tai eläinten ravinnoksi, alennetaan, jotta kokonaismäärä saadaan rajoitetuksi miljoonaan tonniin.

(3) Asetuksen (EY) N:o 1251/1999 6 artiklan 3 kohdan kolmannessa alakohdassa vahvistetun periaatteen toteuttamiseksi komission asetuksella (EY) N:o 2461/1999(4) käyttöön otettua valvontajärjestelmää, jonka avulla voidaan ennakoida sivutuotteiden määrä, olisi nyt täydennettävä.

(4) On myös tarpeen täsmentää laskutapa, jota komissio käyttää valvontajärjestelmässä, ja ottaa käyttöön menettely, jolla voidaan vahvistaa kuhunkin ihmis- tai eläinravinnon markkinoille tarkoitettuja sivutuotteita koskevaan sopimukseen sovellettava vähennyskerroin, jos miljoonan tonnin yläraja ylittyy. Puhtaan proteiinin pitoisuutta käytetään tässä yhteydessä laskutavan määrittämisperusteena.

(5) Sen varmistamiseksi, ettei ihmis- tai eläinravinnoksi tarkoitettujen sivutuotteiden enimmäismäärä ylity, keräilijän tai ensimmäisen jalostajan antaman vakuuden vapauttamisen yhteydessä olisi vaadittava todisteita muuhun kuin elintarvikekäyttöön tarkoitettujen sivutuotteiden määrien käyttötarkoituksesta.

(6) Jotta miljoonan tonnin ylärajan noudattamista koskevan velvoitteen toteutumista voitaisiin tehokkaasti valvoa, on asetettava määräaika muuhun kuin elintarvikemarkkinoille tarkoitettujen sivutuotteiden käytölle muihin tarkoituksiin.

(7) Toisaalta vuonna 1999 hyväksytyssä maaseudun kehittämisen tukemista koskevassa uudessa sääntelyssä ei enää nimenomaisesti kielletä maatalouden ympäristötukien kohdistamista aloihin, joihin sovelletaan maan viljelykäytöstä poistamista koskevaa yhteisön järjestelmää ja joita käytetään muuhun kuin elintarvikkeiden tuotantoon. Johdonmukaisuuden vuoksi olisi mukautettava säännöksiä, joilla kielletään muiden yhteisön tukijärjestelmien samanaikainen soveltaminen.

(8) Koska edellä mainittu yhteisymmärryspöytäkirja julkaistiin Euroopan yhteisöjen virallisessa lehdessä vuonna 1993, toimijoiden oletetaan tuntevan sen sisältö kyseisestä ajankohdasta alkaen. Ottaen huomioon, että miljoonan tonnin yläraja uhkaa ylittyä markkinointivuonna 2000/2001, on tarpeen säätää mahdollisuudesta soveltaa tässä asetuksessa säädettyjä toimenpiteitä kaikkiin markkinointivuoden 2000/2001 osalta tehtyihin sopimuksiin.

(9) Tässä asetuksessa säädetyt toimenpiteet ovat viljan hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 2461/1999 seuraavasti:

1. Korvataan 4 artiklan 4 kohta seuraavasti:

"4. Jos sopimus koskee CN-koodeihin ex 1205 00 90, 1206 00 91, 1206 00 99 tai 1201 00 90 kuuluvia rypsin-, rapsin- ja auringonkukansiemeniä tai soijapapuja, hakijan on huolehdittava, että sopimuksessa mainitaan 2 kohdassa tarkoitettujen tietojen lisäksi sivutuotteiden ennakoitu kokonaismäärä ja muuksi kuin ihmisten tai eläinten ravinnoksi tarkoitettujen sivutuotteiden ennakoitu määrä tuotelajeittain eriteltyinä.

Kyseiset määrät lasketaan seuraavien suhteiden perusteella:

a) 100 kilogramman CN-koodiin 1205 00 90 kuuluvia rypsin- ja/tai rapsinsiemeniä katsotaan vastaavan 56:ta kilogrammaa sivutuotteita;

b) 100 kilogramman CN-koodeihin 1206 00 91 tai 1206 00 99 kuuluvia auringonkukansiemeniä katsotaan vastaavan 56:ta kilogrammaa sivutuotteita;

c) 100 kilogramman CN-koodiin 1201 00 90 kuuluvia soijapapuja katsotaan vastaavan 78:aa kilogrammaa sivutuotteita."

2. Korvataan 14 artikla seuraavasti:

"1. Kun sopimukset koskevat CN-koodeihin ex 1205 00 90, 1206 00 91, 1206 00 99 tai 1201 00 90 kuuluvia rypsin-, rapsin- ja auringonkukansiemeniä tai soijapapuja, 13 artiklan 1 kohdassa tarkoitetun toimivaltaisen viranomaisen on ilmoitettava komissiolle niin pian kuin mahdollista ja viimeistään raaka-aineen korjaamisvuoden 30 päivänä kesäkuuta ihmisten tai eläinten ravinnoksi tarkoitettujen sivutuotteiden ennakoitu, 4 artiklassa tarkoitettuihin sopimuksiin kuuluva määrä tuotelajeittain eriteltynä, sanotun kuitenkaan rajoittamatta 13 artiklan soveltamista.

2. Komissio laskee 1 kohdassa tarkoitettujen tietojen perusteella ihmisten tai eläinten ravinnoksi tarkoitettujen sivutuotteiden ennakoidun kokonaismäärän vastaavana määränä soijajauhoa käyttäen seuraaviin kertoimiin perustuvaa menetelmää:

- soijakakut: 48 prosenttia

- rapsikakut: 32 prosenttia

- auringonkukansiemenkakut: 28 prosenttia.

Jos komissio toteaa ensimmäisen alakohdan mukaisesti suoritetun laskemisen perusteella, että ihmis- tai eläinravinnoksi tarkoitettujen sivutuotteiden miljoonan tonnin yläraja ylittyy, se vahvistaa niin pian kuin mahdollista ja viimeistään raaka-aineen korjaamisvuoden 31 päivään heinäkuuta kuhunkin sopimukseen sovellettavan vähennysprosenttiluvun ihmis- tai eläinravinnoksi tarkoitettujen sivutuotteiden enimmäismäärän laskemiseksi".

3. Korvataan 15 artiklan 4 kohta seuraavasti:

"4. Vakuus vapautetaan kunkin raaka-aineen osalta suhteessa tämän raaka-aineen määriin, jos keräilijän tai ensimmäisen jalostajan toimivaltainen viranomainen on saanut todisteet siitä,

a) että kyseiset raaka-aineen määrät on jalostettu 4 artiklan 2 kohdan f alakohdassa vahvistettujen edellytysten mukaisesti, tarvittaessa ottaen huomioon mahdolliset 8 artiklan mukaisesti tehdyt muutokset; ja

b) jos sopimus koskee CN-koodeihin ex 1205 00 90, 1206 00 91, 1206 00 99 tai 1201 00 90 kuuluvia rypsin-, rapsin- ja auringonkukansiemeniä tai soijapapuja ja jos 14 artiklan 2 kohdassa säädettyä menettelyä sovelletaan, että ihmisten tai eläinten ravinnoksi tarkoitettujen sivutuotteiden enimmäismäärän ylittäville määrille on löydetty muita menekkimahdollisuuksia kuin elintarvikemarkkinat".

4. Korvataan 16 artiklan 2 kohta seuraavasti:

"2. Seuraavat velvollisuudet ovat komission asetuksen (ETY) N:o 2220/85 20 artiklan mukaisia ensisijaisia vaatimuksia:

a) velvollisuus jalostaa raaka-aineet pääosin sopimuksessa mainituiksi lopputuotteiksi;

b) velvollisuus hankkia ihmisten tai eäinten ravinnoksi tarkoitettujen sivutuotteiden enimmäismäärän ylittäville määrille muita menekkimahdollisuuksia kuin elintarvikemarkkinat, kun sovelletaan 14 artiklan 2 kohdassa säädettyä menettelyä.

Jalostaminen yhdeksi tai useammaksi liitteessä III mainituista lopputuotteista on tehtävä sitä vuotta, jona hakija on korjannut raaka-aineen, seuraavan toisen vuoden 31 päivään heinäkuuta mennessä. Tätä määräaikaa on noudatettava myös toimitettaessa ihmisten tai eläinten ravinnoksi tarkoitettujen sivutuotteiden enimmäismäärän ylittävät sivutuotteet käytettäväksi muihin tarkoituksiin kuin elintarvikemarkkinoille, kun sovelletaan 14 artiklan 2 kohdassa säädettyä menettelyä".

5. Korvataan 25 artiklan a ja b kohta seuraavasti:

"a) mihinkään Euroopan maatalouden ohjaus- ja tukirahaston tukiosastosta asetuksen (EY) N:o 1258/1999 1 artiklan 2 kohdan a ja b alakohdan mukaisesti rahoitettuun etuuteen;

b) asetuksen (EY) N:o 1257/1999 VIII luvussa säädettyyn yhteisön tukeen, lukuun ottamatta sen 31 artiklan 3 kohdan toisessa alakohdassa säädettyä nopeakasvuisten lajien istutuskustannuksiin myönnettävää tukea".

2 artikla

Tämä asetus tulee voimaan kahdentenakymmenentenä päivänä sen julkaisemisesta Euroopan yhteisöjen virallisessa lehdessä.

Sitä sovelletaan kaikkiin markkinointivuoden 2000/2001 ja sitä seuraavien markkinointivuosien osalta tehtyihin sopimuksiin niiden tekopäivästä riippumatta.

Poiketen siitä, mitä edellisessä alakohdassa säädetään, tässä asetuksessa säädettyä asetuksen (EY) N:o 2461/1999 4 artiklan 4 kohdan ja 14 artiklan 1 kohdan muutoksia sovelletaan markkinointivuoden 2001/2002 ja sitä seuraavien markkinointivuosien osalta tehtyihin sopimuksiin.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 25 päivänä huhtikuuta 2000.

Komission puolesta

Franz Fischler

Komission jäsen

(1) EYVL L 160, 26.6.1999, s. 1.

(2) EYVL L 327, 21.12.1999, s. 12.

(3) EYVL L 147, 18.6.1993, s. 25.

(4) EYVL L 299, 20.11.1999, s. 16.